P r e d k l a d a c i a    s p r á v a

	Návrh nového štatútu Ministerstva kultúry Slovenskej republiky sa predkladá ako iniciatívny návrh z dôvodu, že prišlo k  zmenám pôsobnosti Ministerstva kultúry Slovenskej republiky (ďalej len „ministerstvo“), ako aj k zmenám úloh, ktoré pre ministerstvo vyplývajú zo zákonov a ostatných všeobecne záväzných právnych predpisov.

	Podľa § 39 ods. 2 písm. a) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov vláda schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzia ich úlohy a zásady ich činnosti.

	V súčasnosti platný štatút ministerstva, ktorý schválila vláda Slovenskej republiky uznesením číslo 168 z 10. marca 1998, vychádzal zo zákona Slovenskej národnej rady č. 374/1990 Zb. o organizácii ministerstiev a ostatných ústredných orgánov štátnej správy v znení neskorších predpisov.

	V predkladanom materiáli je pôsobnosť ministerstva  vymedzená podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, ktorého posledná  novela, vykonaná zákonom č. 617/2007 Z. z., nadobudla účinnosť 1. februára 2008 a navrhované znenie jednotlivých ustanovení zohľadňuje tiež vydanie nových právnych predpisov a vstup Slovenskej republiky do Európskej únie.

	Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.